
No a les retallades, per unes plantilles dignes!

Amb el lema “No a les retallades, per unes plantilles dignes!”, els cinc sindicats amb representació en la Mesa Sectorial d’Educació (STEPV, ANPE, CSIF, CCOO i UGT) convoquem aquesta concentració unitària i roda de premsa per protestar contra les retallades previstes per al curs que ve.
Denunciem la retallada de llocs de treball d’atenció a la diversitat, mitjançant el programa REMA, que substitueix al PAM i que redueix considerablement l’atenció a l’alumnat més necessitat en molts centres educatius.
Denunciem la retallada d’hores en els cicles semipresencials en Formació Professional, que comportarà l’acomiadament de desenes de docents. Aquesta retallada atempta contra la qualitat de l’ensenyament i contra l’atenció del nostre alumnat i suposarà fer la mateixa feina per al professorat però amb menys hores. 
Denunciem la retallada en les plantilles de Formació de Persones Adultes, en aplicació de la nova normativa de FPA, una retallada que impedirà a molts centres mantindre l’oferta actual, tant d’ensenyament reglat com de no reglat, una oferta necessària per atendre les necessitats de les persones adultes.
Totes aquestes retallades se sumen a les que ja hem patit aquest curs 2024/25 en les Escoles Oficials d’Idiomes o en els conservatoris de música. La Conselleria d’Educació pretén limitar l’oferta pública en totes les etapes, però especialment en els ensenyaments no obligatoris: Formació Professional, Formació de Persones Adultes, Escoles Oficials d’Idiomes i Conservatoris.
STEPV, ANPE, CSIF, CCOO i UGT exigim a la Conselleria d’Educació que rectifique immediatament i revertisca les retallades per al curs que ve. Els cinc sindicats ens comprometem a continuar lluitant per aturar aquesta reducció injustificada de llocs de treball i per millorar les plantilles docents per atendre en condicions el nostre alumnat. Igualment, continuarem treballant per millorar les condicions retributives i laborals del professorat.

València, 23 de juny de 2025

